প্রধানমন্ত্রী শেখ হাসিনা বলেন, ভবিষ্যতে আর কেউ বাংলাদেশের ভাগ্য নিয়ে ছিনিমিনি খেলতে পারবে না৷ তিনি বলেন, ‘‘যারা আমাদের মা-বোন, বুদ্ধিজীবীদের হত্যা করেছিল তারাই ক্ষমতায় এসেছিল৷ তারা ক্ষমতায় ছিল ২১ বছর৷ মানুষকে এ জন্য অনেক যন্ত্রণার শিকার হতে হয়েছে৷ ১৯৯৬ সালে ক্ষমতায় এসে আমরা মুক্তিযুদ্ধের চেতনাকে আবার উজ্জীবিত করি৷ আমাদের ভোট দিয়ে ক্ষমতায় এনে এ সুযোগ দেয়ার জন্য দেশের জনগণকে ধন্যবাদ জানাই৷'' প্রধানমন্ত্রীর কথায়, ‘‘আমাদের মুক্তিযুদ্ধের আদর্শ নিয়ে কাজ করতে হবে৷ এর সুফল জনগণের মধ্যে আমরাই ছড়িয়ে দিতে পারবো৷ বিদেশি যেসব বন্ধুরা আমাদের সহযোগিতা করেছিল তাঁদের আমরা সম্মানিত করেছি৷ আমরা একটি কৃতজ্ঞ জাতি৷ যাঁরা যতটুকু করেছে আমরা যেন তা স্মরণ করি৷''